Talle in hof ná Gauteng-winkelsentrum geplunder isSoldate gedurende die onluste in Gauteng. (Foto: GCIS) Altesame 46 beskuldigdes het Donderdag in die Randburg-landdroshof in Gauteng verskyn in verband met die plundering van ’n winkelsentrum in Diepsloot. Maroela Media het berig dat meer as 1 200 mense reeds in verband met onluste, wat grootskaalse plundering en geweld insluit, in KwaZulu-Natal en Gauteng in hegtenis geneem is. Dié onluste het ook reeds 117 lewens geëis. Volgens Phindi Mjonondwane, woordvoerder vir die Nasionale Vervolgingsgesag (NVG), staan die beskuldigdes tereg op aanklagte van openbare geweld, huisbraak met die opset om diefstal te pleeg, kwaadwillige saakbeskadiging, onregmatige betreding en die verbreking van rampbestuursregulasies. “Slegs 44 van die beskuldigdes is tans in aanhouding terwyl die polisie inligting ter voorbereiding van hulle borgtogaansoeke bekom. “Twee beskuldigdes is tans in die hospitaal en sal weer in die hof verskyn sodra hulle ontslaan is,” sê Mjonondwane. Die saak is tot 22 Julie uitgestel.